## El CECOPI informa sobre els avanços en les proves del nou producte per a extraure llots dels garatges

*** La secretària autonòmica de Seguretat i Emergències espera que esta nova operativa, combinada amb les cisternes, accelere els treballs d’extracció
* Durant el dia d’ahir, el 112 va atendre 774 telefonades per vent i va gestionar 533 incidents**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, el ministre de Política Territorial, Ángel Víctor Torres, i la delegada del Govern a la Comunitat Valenciana, Pilar Bernabé.

En la reunió del CECOPI s’ha tractat com un dels assumptes principals, i sobre el qual s’està treballant amb més intensitat, les proves per a la utilització d’un producte espessidor que facilite l’extracció de llots en garatges. La secretària autonòmica ha assenyalat que “s’han analitzat els resultats de la primera prova que vam estar assajant ahir” i ha avançat que “els resultats, aparentment, estan sent molt prometedors”.

En este sentit, Irene Rodríguez ha explicat que durant el dia de hui es continuarà “amb estos assajos per a definir un procediment que permeta, sobretot, emprar-lo amb garanties de seguretat per al personal intervinent, definir la quantitat i tipologia de maquinària que cal utilitzar i fer-ho de la manera més eficaç possible per a agilitzar la neteja de llots”. Este procediment s’implementarà combinat amb l’ús de cisternes per a donar més agilitat.

Quant a les tasques que s’estan efectuant per a l’extracció de llots, la secretària autonòmica ha anunciat que durant el dia de hui “s’està treballant en un total de 140 garatges i soterranis”.

D’altra banda, la secretària autonòmica ha recordat que la previsió és que “continuarem tenint vents forts, encara que minoraran”.

Respecte a l’operatiu per a evitar incendis forestals, ha assegurat que “seguim en nivell tres de preemergència per incendis forestals en part de la Comunitat Valenciana, com és l’interior de Castelló i el sud d’Alacant, estan tots els operatius avisats, els ajuntaments previnguts i es faran vols de vigilància preventiva per a detectar possibles conats”. La secretària autonòmica ha tornat a pregar “la màxima col·laboració i precaució”.

Irene Rodríguez també ha informat sobre el dia d’ahir, quan el telèfon únic d’emergències 1·1·2 Comunitat Valenciana va atendre “un total de 774 telefonades per comunicacions o avisos d’incidències que podrien estar relacionades amb el vent”, que es van traduir en “533 incidents, sobretot per caigudes d’arbres, tendals o elements de senyalització, però cap qüestió de gravetat”.

Finalment, ha insistit en la necessitat que, “davant els avisos que anem emetent des del Centre de Coordinació d’Emergències, es complisquen les mesures de prevenció i les recomanacions, per a evitar situacions d’emergència”.

Fecha: 09/12/2024